Foto: Google Street View

SINOĆ je u Starom Gradu na Hvaru sedmoro ljudi završilo u bolnici zbog, kako se kasnije ispostavilo, lakših ozljeda. Do sukoba je došlo nakon cjelodnevne napetosti oko promjene korisnika prostora na starogradskoj rivi u kojem je smješten kafić. Petoro je pomoć zatražilo zbog solne kiseline kojom su poliveni, dvoje, pak, zbog hematoma.

Institut samopomoći

Sin vlasnik prostora Jordan Deletis tvrdi da su ih kiselinom napali majka Adela Šepl i njena kći Helena, koje odbijaju izaći iz prostora premda im je najam istekao i premda mu četiri godine nisu plaćali najam i troškove.

"Ja sam taj spor dobio na sudu na Hvaru, no u Splitu se već godinu i pol rješava njihova žalba. Najam im je istekao 15. ožujka, tražio sam da mi oslobode prostor, no nisu reagirali. Više puta sam se obraćao policiji za pomoć, ali bez uspjeha. Obavijestio sam ih stoga da ću primijeniti institut samopomoći. Ušao sam u prostor, razmontirao stvari, promijenio brave", priča Jordan.

"Svaka je imala svoju bocu..."

Tekst se nastavlja ispod oglasa

Adela Šepl prijavila ga je za oštećenje tuđe stvari, no on joj je uzvratio prijavom za prijetnju, koju su, tvrdi nam, čula i dva policajca. Zatekli su Adelinog supruga Davorin sa bušilicom kako pokušava skinuti brave koje je Jordan postavio. Adela je tada navodno kazala kako će biti otkinute ruke i noge onome tko uđe u prostor. Nakon što je prijetnju prijavio u policijskoj postaji u Hvaru, Jordan se vratio pred prostor u Starome Gradu.

"Rekli su mi da su se Adela i njezina kćer zabarikadirale pred prostorom i da su stavili nekakav plinski štednjak. Pošao sam vidjeti što se događa, spontano se okupilo 30-ak domaćih ljudi i tada su nas zalile kiselinom. Svaka je imala svoju bocu. Polivale su nas po glavama. Nas petoro je zaliveno, među nama i jedan slučajni prolaznik, a dosta je ljudi dobilo po jaknama. Odmah sam zvao policiju. Ovo je prestrašno što se kod nas događa. Ljudi ne mogu do svoje imovine, policija je bespomoćna, sudovi godinama rješavaju sporove", žali nam se Jordan Deletis.

Pitali smo ga jesu li možda oni sa svoje strane upotrijebili kakvu silu, s obzirom da su Adela i njezina kćer liječničku pomoć zatražili zbog hematoma.

"Ma što vam je, pa nismo mi na Hvaru takvi da tučemo žene", ogradio se Jordan.